《安成令以长桥图来且示王民瞻记喜其有成因短》
宋代·王洋

楚人问晋勇，答曰好以暇。
后人或疑之，针也其税驾。
吾意政之馀，观此得用舍。
晋士傥不然，安能一战霸。
韩君令安成，不待期月化。
始如逆走丸，卒若快啖蔗。
为政行辟人，修梁插飞架。
异时常病涉，举邑佥矜诧。
王子吐琳琅，文章助光价。
缘波凝暮朝，皓月迷清夜。
谁云困后革，不可事耕稼。
聊书以记之，来者可凭藉。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。